Погибија Вакупљана
0001    Још ни зоре ни бијела дана, 
0002    Ал’ покличе кликовати вила 
0003    Танковито ама гласовито, 
0004    Вила зове с турскије планина, 
0005    Са Љутице изнад Острвице, 
0006    Вила зове пашу Мамут-пашу: 
0007    "Мамут-паша, честито кољено, 
0008    "Камо твоји Турци Вакупљани?" 
0009    Мамут паша вили одговара: 
0010    "Мучи, вило, грло те болило; 
0011    "Отидоше моји Вакупљани, 
0012    "Да доведу Личке арамбаше. 
0013    "Знаш, ако л’ ми Бог и срећа даде, 
0014    "Те доведу Личке арамбаше, 
0015    "Медуљу ће мени даровати, 
0016    "Кнежевића Јоси капетану, 
0017    "А Сдунића и с њим Паведића 
0018    "Двама ћу их браћи даровати, 
0019    "Двама браћи двама Куртовићем." 
0020    Али њему вила бесјеђаше: 
0021    "Мучи, паша, да од Бога нађеш! 
0022    "Ја сам синоћ у Мазињу била 
0023    "Врло касно у заоду сунца 
0024    "Код Беговца код воде студене, 
0025    "И ја срето Личке арамбаше, 
0026    "Они носе девет мртви глава, 
0027    "Девет глава Турак’ Вакупљана. 
0028    "И ако ми, пашо, не вјерујеш, 
0029    "Четири сам ја главе познала: 
0030    "Једна глава Але Ливљанина, 
0031    "А друга је Јосе капетана, 
0032    "А двије су двају Куртовића. 
0033    "Осталије познати не могу, 
0034    "Црне су им браде очупане 
0035    "И црљеном крви пошкропане. 
0036    "И ако ми, паша, не вјерујеш, 
0037    "Ти отиди б’јелом Боричевцу, 
0038    "Ти ћеш наћи девет Вакупљана." 

Српске епске народне песме